আরেকটি বিষয় হতে পারে, সমাজতান্ত্রিক বিপ্লবের পর এমন সব আশু বিষয় রাষ্ট্রের সামনে ছিল যে স্ট্যালিন মার-এর কর্মকাণ্ড নিয়ে আলাদাভাবে চিন্তা করার সুযোগই পাননি। সোভিয়েত রাশিয়ার চারদিক থেকে সামরিক আক্রমণের সম্ভাব্যতা সে সময়ের রাষ্ট্রপক্ষের সামনে সামরিক শক্তি বাড়ানোর বিষয়টিকে বিশেষভাবে বিবেচনা করতে বাধ্য করেছে। সে হিসেবে দ্বিতীয় মহাযুদ্ধের পর পৃথিবী ঠাণ্ডা যুদ্ধের যুগে প্রবেশ করায় হয়তো স্ট্যালিনের পক্ষে সম্ভব হয়েছে বিষয়টি নিয়ে বিশেষভাবে চিন্তা করা (যেমনটি দেখা যাচ্ছে ভারতের কূটনীতিকদের সঙ্গে তিনি বহু ভাষার দেশ ভারত ও পাকিস্তানের ভাষা নিয়ে কথা বলছেন, হতে পারে- বহুভাষী অন্যান্য দেশের সঙ্গেও তিনি এ নিয়ে কথা বলেছেন)।